Sandra Dianne

**Alessandra Dianne Ampuria** (16 September 1994 - 11 September 2020) merupakan seorang penyanyi wanita Malaysia. Beliau juga merupakan seorang komposer bermula daripada lagu Tulus.

## Kehidupan awal

Sandra dilahirkan sebagai Alessandra Dianne Ampuria pada sambutan hari Malaysia yang ke-31, iaitu pada 16 September 1994. Beliau merupakan anak kedua daripada empat orang adik beradik yang mempunyai seorang abang dan seorang adik tiri. Ibunya ialah Nur Syakinah binti Abdullah yang menggelarkan anaknya "kakak".

## Kerjaya

Sandra memulakan kerjayanya sebagai penyanyi pada tahun 2014 menerusi program realiti Mentor Legend untuk TV3. Beliau diangkat sebagai protege kepada Dayang Nurfaizah.

Setelah impiannya untuk mara ke peringkat akhir Mentor Legend tidak kesampaian tatkala tersingkir pada minngu pertama, Sandra yang menandatangani kontrak bersama dengan Indigital Music membuat keputusan untuk melancarkan sebuah single pertama yang bertajuk *Hey! Kau.* Lagu ini merupakan hasil ciptaan Tam Spider dan liriknya ditulis ipeh Iman Imran. Lagu tersebut diterima ramai peminat muzik tanah air sehingga dibawa ke Separuh Akhir Muzik Muzik musim ke-30, namun beliau tidak berjaya mara ke AJL 30 menerusi lagu itu.

Sandra yang gemar berniaga ikan masin di kampung halamannya berkolaborasi bersama dengan rapper Benzooloo dan Zizi Kirana menerusi lagu bertajuk "Terkemuka" pada 2018.

Mulai tahun 2020, Sandra yang mengeluarkan sebuah lagu yang berjudul Tulus menjadi peserta Big Stage 2020 dan beliau sempat membuat persembahan terakhir di minggu ketiga sebelum kemalangan, kali ini beliau berduet bersama penyanyi Singapura Sufie Rashid menerusi Aku, Kau dan Muzik nyanyian asal oleh Akim dan Stacy.

## Kematian

Pada 5 September 2020, Sandra terlibat dalam kemalangan jalan raya di Lebuhraya ELITE ketika dalam perjalanan ke Pusat Konvensyen Antarabangsa Putrajaya (PICC) untuk menjalani sesi latihan penuh konsert minggu keempat Big Stage 2020. Lagu yang sepatutnya dipersembahkan ialah Nuri yang secara asalnya dinyanyikan oleh ratu rock Malaysia, Ella yang dilancarkan pada tahun 1994 di mana Sandra lahir. Sandra mengalami kecederaan di kepala setelah kereta Haval H1 yang dinaiki bersama dengan sepupunya mengalami masalah brek sebelum hilang kawalan lalu terbalik dan melanggar 3 kenderaan yang lain. Sandra tidak sedar diri dan disahkan koma disebabkan kemalangan sehingga dibawa ke unit rawatan rapi (ICU) di Hospital Putrajaya.

Pada 11 September 2020 bersamaan 23 Muharram 1442H, khabar duka mengatakan bahawa Sandra telah disahkan meninggal dunia selepas 6 hari bertarung nyawa di ICU Hospital Putrajaya kira-kira jam 1:20 pagi. Beliau menghembuskan nafas yang terakhir tepat 5 hari sebelum ulang tahun kelahirannya yang ke-26. Berita yang menyedihkan itu disahkan oleh penyanyi Singapura, Sufie Rashid menerusi laman Instagram dan bekas peserta program realiti Mentor Legend 2014, Sarah Fazny di Facebook. Kematian Sandra memberi impak yang besar kepada industri seni muzik tanah air, terutamanya krew produksi Big Stage 2020.

Astro telah membuat pembiayaan untuk membawa pulang jenazah Allahyarhamah ke kampung halamannya iaitu Kampung Kauluan di Tuaran, Sabah. Jenazah Allahyarhamah Sandra disembahyangkan di Masjid Putrajaya mengikut prosedur operasi standard (SOP) yang telah ditetapkan oleh kerajaan sebelum diterbangkan ke Kota Kinabalu, Sabah. Apabila diterbangkan ke Sabah, jenazah sekali lagi disembahyangkan di Masjid Kampung Kauluan, Tuaran, Sabah sebelum selamat disemadikan di sebuah tanah perkuburan Islam di sana pada pukul 6 petang.

Pengurus saluran Astro Ria tidak akan mengadakan konsert kelima Big Stage musim ketiga dan sebaliknya bakal mengadakan sebuah konsert istimewa sempena memperingati Allahyarhamah Sandra Dianne.

## Trivia

* Sandra ialah peserta Big Stage yang pertama untuk pergi buat selama-lamanya. Lagu yang bertajuk 'Tulus' diiktiraf sebagai single terakhir bagi Sandra dalam kriteria hayat beliau.
* Sandra ialah selebriti Malaysia yang pertama mempunyai akaun Instagramnya yang disertakan dengan perkataan "Remembering" di atas namanya selepas kematiannya pada 11 September 2020.
* Ajai telah merakamkan sebuah lagu yang bertajuk *Biarlah Ia Berlalu* pada 2019. Namun, Ajai tidak berkesempatan untuk menyampaikan lagu ini kepada Sandra.